Grace Mugabe: ‘Die laaste woord is nie gespreek nie’Robert en Grace Mugabe Foto: redpepper.co.uk Die burgerregtewaghond AfriForum het kennis geneem van die Suid-Afrikaanse departement van internasionale verhoudinge en samewerking se verlening van diplomatieke immuniteit aan Grace Mugabe, die Zimbabwiese presidentsvrou, nadat sy Gabriella Engels verlede week na bewering in ’n hotel in Sandton aangerand het. “Die vertrek van mev. Mugabe terug na Zimbabwe en die Suid-Afrikaanse regering se verlening van diplomatieke immuniteit aan haar, is egter nie die einde van die saak nie,” het Willie Spies, AfriForum se regsverteenwoordiger gesê. Hy sê AfriForum het reeds Vrydag kennis gegee dat die organisasie Engels gaan bystaan om ’n hersieningsaansoek te bring ten einde die besluit om diplomatieke immuniteit aan Mugabe te verleen, ter syde te stel. “Indien die hersieningsaansoek suksesvol is (en daar is baie goeie gronde om te glo dat so ’n aansoek inderdaad suksesvol kan wees) sal die deure vir die Nasionale Vervolgingsgesag (NVG) oopstaan om Mugabe te vervolg. Indien die NVG dan sou weier, staan AfriForum se privaat vervolgingseenheid, onder leiding van adv. Gerrie Nel, gereed om met privaat vervolging namens Engels voort te gaan. Ongeag of mev. Mugabe in Suid-Afrika is of nie, en ongeag of diplomatieke immuniteit aan haar verleen is, die laaste woord in dié aangeleentheid is nie gespreek nie,” het Kallie Kriel, uitvoerende hoof van AfriForum laat hoor. “Die stryd om geregtigheid in Zimbabwe, asook die stryd om geregtigheid vir mej. Engels, sal voortgesit word totdat dit gewen is,” het Spies gesê.